# Districte de Chukha

El Districte de Chukha (també anomenat Chhukha), és un dels 20 districtes que forma el regne de Bhutan. És una zona càlida i humida situada a la part sud-oest del país i limita a l'est amb els districtes Dagana i Sarpang, al nord amb Paro i Thimphu i a l'oest amb Haa i Samtse. Té una superfície de 1.880 km² i es troba a una altitud compresa entre els 160 i els 4.880 metres. La població del districte és de 68.966 habitants (2017) dels quals 27.658 (2017) viuen a la seva capital, Phuentsholing, un gran centre econòmic per la regió i per tot el país. El districte de Chukha està format per 11 municipis (anomenats gewogs): Bjagchhog, Bongo, Chaapchha, Darla, Doongna, Geling, Getana, Loggchina, Metabkha, Phuentshogling i Samphelling.

## Economia

La major part de la població depèn de la ramaderia i l'agricultura de subsistència. L'arròs es el cultiu alimentari més cultivat. Les mandarines, la patata i el cardamom són els principals cultius comercials del districte. Una altra font d'ingressos per la regió són les 2 centrals hidroelèctriques de Chukha i Tala, que aprofiten les aigües ràpides del riu Wang Chhu per produir 1.500 MW d'energia elèctrica.

## Ètnies

Al districte de Chhukha hi trobem 2 grups ètnics principals. Els ngalop, que són la majoria i parlen la llengua oficial del país, el dzonkha; i els lhotshampa, que són una minoria que se situen al sud del país, incloent el districte de Chhukha. Els lotshampa tenen una llengua pròpia, el lhotsamkha. També existeix la minoritaria ètnia lhop, situada a la frontera amb el districte de Samtse, que parlen la llengua lhokpu.

## Patrimoni

La regió de Chhukha te molta importància religiosa. En aquesta regió es va establir el monestir de Jabar Goemba, el qual està envoltat de 5 muntanyes, imitant la forma que tenen els barrets religiosos dels lames. La principal relíquia d'aquest monestir es una phurba sagrada o daga ritual que diuen que va volar al monestir des del Tibet. La llegenda diu que la daga segueix desafiant la gravetat fins al dia d'avui.
Un altre lloc religiós es el Tshamdrak Goemba, un monestir del segle XVII fundat per Lam Ngawang Drakpa, que conté varies relíquies com els 100 tambors cerimonials i una gran llosa de pedra que s'atribueix a Ap Chundu, la deïtat guardiana de Haa.
Pagar Goemba és un altre monestir fundat l'any 1707 per Gueshe Kuenga Gyeltshen. La llegenda diu que mentre realitzava un ritual en un temple molt proper anomenat Jangkhocheng (actualment en ruïnes), un corb li va prendre el címbal i el va deixar caure al lloc on es troba el monestir. Prenent-ho com un bon presagi, va construir el monestir en aquell lloc.

## Referències

* 1 2 3 «About District» (en anglès). [Consulta: 9 novembre 2020].
* ↑ «Bhutan: Districts & Major Towns - Population Statistics, Maps, Charts, Weather and Web Information». [Consulta: 9 novembre 2020].
* ↑ «Chhukha - Bhutan | Data and Statistics - knoema.com» (en anglès americà). [Consulta: 9 novembre 2020].
* ↑ Admin. «Chhukha dzongkhag» (en anglès americà). Arxivat de l'original el 2020-09-28. [Consulta: 9 novembre 2020].
* ↑ Bhutan, Tourism Council of. «Chukha». [Consulta: 9 novembre 2020].
* ↑ «A Walk Through the Beautiful Chukha | Bhutan Tourism». [Consulta: 9 novembre 2020].
* ↑ «Evolution of Languages in Bhutan» (en anglès). [Consulta: 9 novembre 2020].
* ↑ «Bhutan Buzz Newsletter Jan-Feb 2017» (en anglès). Druk Travel Service, 28-02-2017. [Consulta: 12 novembre 2020].
* 1 2 «Thimphu | Association of Bhutanese Tour Operators» (en anglès americà). Arxivat de l'original el 2020-11-16. [Consulta: 14 novembre 2020].
* 1 2 hush. «Temples and Monasteries in Bhutan | Travel to Bhutan | Bhutan Travel Agency». [Consulta: 12 novembre 2020].
* ↑ Travels, Zigkor Tours &. «Pagar Monastery | Zigkor Tours & Travel». Arxivat de l'original el 2021-01-25. [Consulta: 14 novembre 2020].